*В. В. Шведава-Юніцкая, намеснік дырэктара па вучэбна-выхаваўчай рабоце, настаўнік беларускай мовы і літаратуры, мастацтва (АСМК) Навасёлкаўскага вучэбна-педагагічнага комплекса яслі-сад – сярэдняя школа Ашмянскага раёна Гродзенскай вобласці*

*231103 Гродзенская вобласць, Ашмянскі раён, в. Лэйлубка, вул. Цэнтральная,14.*

*Пашпарт КН 2260119, выдадзены 27.03.2013 Ашмянскім РАУС Гродзенскай вобласці. Ідэнтыфікацыйны нумар 4261175К016РВ9.*

*Хатні тэлефон: 8-01593-75013*

*Мабільны тэлефон: +37544-7425440 (Вэлк.)*

*Рабочы тэлефон: 8-01593-70529*

**Прыёмы інтэлектуальных гульняў як адзін з эфектыўных метадаў арганізацыі факультатыўных заняткаў па беларускай мове і літаратуры**

Артыкул прысвечаны праблеме павышэння матывацыі вучняў да вывучэння прадметаў “Беларуская мова” і “Беларуская літаратура” шляхам выкарыстання на факультатыўных занятках некаторых прыёмаў інтэлектуальных гульняў. Вызначаюцца некаторыя інтэлектуальныя прыёмы, накіраваныя на павышэнне пазнавальнай актыўнасці, узроўню чытацкай кампетэнтнасці вучняў. Практыка паказвае, што зварот да гульнёвых форм работы выклікае цікавасць да прадметаў, садзейнічае развіццю пазнавальнай актыўнасці, чытацкай кампетэнтнасці вучняў.

 Ключавыя словы: *факультатыўныя заняткі, пазнавальная актыўнасць, чытацкая кампетэнтнасць, прыёмы інтэлектуальных гульняў.*



Факультатыўныя заняткі з’яўляюцца эфектыўнай формай навучання і выхавання школьнікаў, мэта якой — паглыбленне і пашырэнне ведаў па асобных тэмах ці пытаннях вучэбнага прадмета. Яны накіраваны на ўзнаўленне, паглыбленне і сістэматызацыю ведаў, уменняў і навыкаў, атрыманых у працэсе спасціжэння асноўных курсаў беларускай мовы і літаратуры, а таксама на развіццё пазнавальнай актыўнасці і творчых здольнасцей вучняў.

Факультатыўныя заняткі па мове і літаратуры павінны адпавядаць патрабаванням, што вызначаны ў дакументах і ў праграме факультатыву:

- паглыбляць цікавасць да мовы, літаратуры, а таксама да навукі і мастацтва;

- фармаваць і ўдасканальваць навыкі свядомага ўспрымання літаратурных твораў;

- развіваць творчыя здольнасці і інтарэсы, аналітычныя ўменні, мастацкія густы ў адпаведнасці з ідэйна-эстэтычнымі ідэаламі грамадства;

- пашыраць, сістэматызаваць веды па тэарэтычных паняццях з улікам дасягнення навукі.

Факультатыў па беларускай мове і літаратуры з’яўляецца, з аднаго боку, заканамерным працягам і развіццём некаторых раздзелаў асноўнага школьнага курса беларускай мовы і літаратуры. З другога боку, факультатыў уключае і зусім новыя тэмы. Таму факультатыўныя заняткі займаюць прамежкавае становішча паміж урокамі і шматграннай пазакласнай працай па прадметах, захоўваючы пры гэтым сваю адметнасць.

Шматгадовая работа ў школе прывяла мяне да высновы, што нягледзячы на той факт, што факультатыўныя заняткі па тым ці іншым прадмеце выбіраюць, здавалася б, высокаматываваныя вучні (самі ці з дапамогай бацькоў), нават іх увагу і цікавасць да заняткаў належыць утрымліваць, шукаючы ўсё новыя формы работы. Гэта першае.

Другое. Дазволю сабе звярнуць увагу на адзін сумны факт. Не сакрэт, што у асноўным цяпер карыстаюцца папулярнасцю ў настаўнікаў факультатыўныя заняткі па беларускай мове. Вучнёўская і бацькоўская грамадскасць выбірае для пазаўрочнага вывучэння факультатывы па мове таму, што імі, як правіла, імкнуцца забіць двух зайцоў: атрымаць у выніку заняткаў алімпіёніка хаця б раённага маштаба і належным чынам падрыхтаваць вучняў да ЦТ. Літаратура застаецца ізноў жа амаль па-за ўвагай:

* праграмныя творы, асабліва буйныя па памеру, прачытваюцца вучнямі ў лепшым выпадку па кароткім змесце ў інтэрнэце.
* Прадмет “Беларуская літаратура” ўжо шмат гадоў не ўключаецца ў спісы экзаменацыйных, а таксама тых, якія патрабуюць падрыхтоўкі да ЦТ.
* Гаварыць пра нежаданне сучасных дзяцей чытаць не будзем: пра гэта гаворыцца шмат і на розных узроўнях.

Не жадаючы мірыцца з такім становішчам, абдумваючы гэтыя моманты, я доўга спрабавала сумясціць “прыемнае з карысным”. Урэшце прыйшла да высновы, што, па-першае, школьнікі любога ўзросту не супраць пагуляць; па-другое, факультатыўныя заняткі па мове трэба ўвесь час, скажам, напаўняць літаратурай.

 Прапаную на прыкладзе аднаго з факультатыўных заняткаў па мове разгледзець цікавыя спосабы выкарыстання літаратурнага матэрыялу.

Менавіта сказу як адзінцы маўлення прысвечаны факультатыў па беларускай мове ў VIII класе “Гэты няпросты просты сказ”.

 Мова як сродак зносін паміж людзьмі ў грамадстве знаходзіць сваё матэрыяльнае выражэнне ў сказах. Толькі ў сказах дзякуючы камунікатыўнай мэце актуалізуюцца, набываюць сэнсавую дакладнасць і выразнасць словы і іх формы. Таму сказу як мінімальнай функцыянальнай адзінцы надаецца выключнае значэнне ў школьным курсе беларускай мовы.

Мова захоўваецца ў памяці чалавека не ў выглядзе сказаў, якія кожны раз фарміруюцца ў канкрэтнай маўленчай сітуацыі, а ў выглядзе мадэлей, схем, элементаў, якія ў працэсе напаўнення лексікай, інтанацыяй і жывой экспрэсіяй граматычна аб’ядноўваюцца і ўтвараюць сказы рознай будовы. Такім чынам, з дапамогай сказаў думкі не толькі выражаюцца, але і фарміруюцца.

Сказ фарміруецца згодна з законамі граматыкі беларускай мовы. У сучасным мовазнаўстве ён разглядаецца як структурная і функцынальна-камунікатыўная адзінка. Гэта самастойны сродак паведамлення, які адначасова можа выконваць пэўную ролю ў разгортванні цэласнай адзінкі маўленчых зносін – тэксту.

У гэтым заключаецца актуальнасць факультатыўных заняткаў, на якіх разглядаецца будова сказа праз прызму маўленчай творчасці, асэнсоўваюцца яго ўнутраныя і знешнія рэсурсы, выяўляюцца механізмы, якія дазваляюць перадаць інфармацыю аптымальным спосабам. Таму веды аб простым сказе павінны стаць не самамэтай, а сродкам, інструментам свядомага авалодання мовай.

А паколькі галоўнай крыніцай узорных тэкстаў з’яўляецца літаратура, паспрабуем звязаць гэтыя два прадметы, што ўжо само па сабе будзе сучасна. Чаму? Прычыны мы паведамілі вышэй.

Прыёмы інтэлектуальных гульняў можна прымяняць на розных уроках і з вучнямі рознага ўзросту, хаця ў педагогаў дадатковай адукацыі лічыцца, што менавіта вучні IX - XI класаў могуць паказаць сур’ёзны ўзровень падрыхтоўкі да заняткаў гэтым відам пазашкольнай дзейнасці. Амаль у кожнага трэнера, аўтара метадычных дапаможнікаў можна сустрэць сваё вызначэнне інтэлектуальных гульняў, але ў галоўным яны сыходзяцца ў наступным: **“Інтэлектуальныя гульні** – від гульняў, заснаваны на прымяненні гульцамі свайго інтэлекту ці эрудыцыі; індывідуальнае ці калектыўнае выкананне заданняў, якія патрабуюць прымянення прадуктыўнага мыслення (часта – ва ўмовах абмежаванага часу і спаборніцтва)” [6, с. 4].

Інтэлектуальныя гульні, як любыя гульні ўвогуле, найбольш падабаюцца вучням любога ўзросту і акумулююць у сабе многія функцыі: стварэнне спрыяльнай атмасферы, арганізацыя камунікацыі, абмен думкадзейнасці, сэнсатворчасці, рэфлексіі. ”Гульня з’яўляецца адным з найбольш прадукцыйных педагагічных метадаў, якія ствараюць аптымальныя ўмовы развіцця дзіцяці”, – пісаў В. Сухамлінскі ”.[8, с. 15]. Інтэлектуальныя гульні аптымізуюць творчыя здольнасці чалавека, развіццё яго інтэлекта, гэта значыць¸ фарміруюць універсальныя чалавечыя здольнасці, важныя для любой дзейнасці.

Да таго ж інтэлектуальныя гульні, акрамя моманту вынаходлівасці і кемлівасці, прадугледжваюць добрае валоданне матэрыялам, значыць, вучань пастаўлены ў такія ўмовы, калі яму проста неабходна ўдумліва прачытаць твор, дасканала ведаць матэрыял. Вось тут якраз кароткага зместу ў інтэрнэце будзе яўна недастаткова.

Узгаданыя прыёмы можна ў тым ці іншым аб’ёме і выглядзе выкарыстоўваць на любым уроку, факультатыўным занятку, ды зрэшты, на любым вучэбным прадмеце. Зразумела, што найбольш разумным гэта будзе на этапе праверкі дамашняга задання і на этапе замацавання новага матэрыялу. Зрэдку, калі мы бярэм этап вывучэння новага матэрыялу, то ў залежнасці ад узроўню падрыхтаванасці школьнікаў, у групах можна абраць тую, якая, вывучаючы новы матэрыял, складае гульню, астатнія робяцца яе ўдзельнікамі. Такім чынам ствараецца сітуацыя поспеху, калі вучні:

 - самастойна вызначаюць шляхі вырашэння праблемы (размяркоўваюць, хто за што адказвае, рыхтуе і г. д.);

 -самастойна шукаюць інфармацыю (мастацкі тэкст, падручнік, дапаможнікі, іншыя інфармацыйныя крыніцы);

-самастойна прэзентуюць вынікі сваёй працы.

Паспрабуем прадэманстраваць фрагмент гульні, якая часцей сустракаецца ў метадычнай літаратуры пад назвай “Гасцініца” (“Персанажы”, “Героі”) на пачатку факультатыўнага занятка па беларускай мове “Гэты няпросты просты сказ” ў VIII класе.

Да гэтага занятка вучні прачыталі на ўроках беларускай літаратуры некалькі празаічных твораў. Возьмем чатыры з іх:

* Апавяданне Віктара Карамазава “Дзяльба кабанчыка”,
* Драму Аляксея Дударава “Вечар”,
* Апавяданне Уладзіміра Караткевіча “Паром на бурнай рацэ”,
* Аповесць Васіля Быкава “Жураўліны крык”.

З гэтых твораў вылучаем герояў: Сцяпан, маці, Вера, Ніна, Коля, Мульцік, Ганна, Гастрыт, жонка Усяслава Грынкевіча, Пора-Леановіч, Юрый Гораў, Глечык, Аўсееў, Карпенка, Свіст, Фішар, Пшанічны.

Асноўнымі ўдзельнікамі гульні могуць быць 8 вучняў, усе астатнія – назіральнікі. Кожнаму з гульцоў на лоб (папярэдне настаўніку неабходна папрасіць прабачэння за тое, што этыкеткі будуць прымацаваны на лоб, але такія ўмовы гульні; зрэшты, можна напісаць імёны на папяровых абручах, якія ізноў жа змяшчаюцца на галаве) прымацоўваецца этыкетка з абазначэннем ролі. Задача ўсіх удзельнікаў – праз ускосныя пытанні, на якія можна адказаць толькі “так” або “не”, дапамагчы кожнаму вучню вызначыць, якога героя ён прадстаўляе. Напрыклад, можна запытаць: “Я дзяўчына? Мужчына? Я малады (стары, малы)? Мой лёс у творы склаўся трагічна? Мая дзейнасць і маё жыццё мяне задавальняюць?” і да таго падобныя. Пасля таго, як вызначаны ўсе героі, удзельнікі поўнасцю ўваходзяць у іх вобразы. Далей неабходна рассяліцца ў гасцініцы. У іх распараджэнні два 3-месныя нумары і адзін 2-месны (8 асноўных удзельнікаў). Пасяліцца ўсе павінны пры агульнай згодзе, пад прымусам нікога сяліць нельга. Героі могуць быць самыя розныя (з аднаго твора або з некалькіх). Пры размеркаванні герояў неабходна асцярожна і прадумана падыходзіць да іх выбару, каб не пакрыўдзіць вучняў. Удзельнікі гульні называюць варыянт рассялення ў нумары гасцініцы, да якога яны прыйшлі ў выніку абмеркавання, каменціруюць яго. Свае варыянты прапаноўваюць і назіральнікі, а таксама настаўнік.

Шчыра кажучы, часцей выкарыстоўваю спрошчаны варыянт гульні (колькасць герояў можа быць больш або менш васьмі, рассяленне не абавязкова).

 Пасля таго, як героі нашых твораў угаданы, прапануем вучням папрацаваць у парах з заданнямі па мове. Для заданняў падбіраюцца ўрыўкі ізноў жа з твораў беларускай літаратуры, вывучаных на працягу VIII класа. Можна прапанаваць вучням успомніць аўтара і назву твора.

1. Успомніце азначэнне няпоўных сказаў, знайдзіце ў прапанаваным тэксце няпоўныя сказы, вызначце іх сэнсава-стылістычную ролю:

*— Нy штo? Бeз мянe тyт cyмyeш? — Сaбaкa aж кaлaцiўcя aд paдacцi, цёплым языкoм лiзaў pyкi, a Сцяпaн ягo aдпixвaў. — Ды пaчaкaй! Вocь... пpывёз i тaбe. 3 кiшэнi бaлoннeвaй кypткi выцягнyў кyлёк, paзгapнyў нa кaлeнe гaзeтнyю пaпepy — пaдняў нaд caбaкaм вapaнyю, ca cвaёй paбoчaй cтaлoўкi, pыбiнy. Сaбaкa пaдcкoчыў, cxaпiў гacцiнeц i пaвaлoк y бyдкy. Мaцi выйшлa з xaты. Двa пycтыя вядpы ў pyцэ — iшлa пa вaдy. Сынa зaўвaжылa — cпынiлacя пaд aкнoм. У pыжым, cтapым, кpyгoм пaлaтaным кaжyce, y шapcцянoй xycтцы, якyю Сцяпaн кyпляў y Мiнcкy яшчэ дa apмii.*

*— Нy штo ты cтaiш? — cпытaлa звoддaль i зaмoўклa, aднo вaчымa лaгoднa ўcмixнyлacя, нiбы кaзaлa-клiкaлa: нy пaдыдзi дa мянe, cынoк... Вёдpы нa зямлю пacтaвiлa, caмa пaдышлa. Упapтaя cтpымaнacць y Сцяпaнaвaй нaтypы змaлкy: pyкy пaдaў i бoльш — aнi знaкy, штo paды cycтpэчы з дoмaм, з мaцi. Алe гэтa — aднo пepшaя xвiлiнa. Пoтым як глянyў мaцi ў вoчы, мaлыя, нявiнныя, нeйкiя гaлyбiныя, з caмoтнaй пякyчaй чыpвaнню, y гycцeйшыx, як aпoшнi paз, кaлi бaчылicя, мapшчынax, cэpцa cкpaнyлacя: cyнyўcя xaлoдным нocaм y мaтчын твap, пaцaлaвaў y шчaкy. Ад нeпpывычкi зacapoмeўcя cвaix paптoўныx пaчyццяў — aдxiнyўcя, aпycцiў вoчы, быццaм нe вeдaў, як aпpaўдaццa. (В.Карамазаў “Дзяльба кабанчыка”)*

1. Якія сказы называюцца аднасастаўнымі? Знайдзіце ў прапанаваным урыўку аднасастаўныя сказы, вызначце іх від:

*На пяцьдзесят вёрст выгінастага рэчышча быў толькі адзін паром, вярстою вышэй ад горада. Яго нельга было аддаць у рукі паўстанцаў. Яны маглі б такім чынам парушыць сувязь паміж часткамі карных войск і біць іх паасобку. З гэтай мэтай на левы, процілеглы гораду бераг Дняпра генерал Фікельмонт выслаў роту выпрабаваных у баях салдат пад началам капітана Пора-Леановіча. Капітану не вельмі верылі як нашчадку сепаратысцкай фаміліі і ўраджэнцу Магілева. Таму «ў дапамогу яму» і «на адпачынак» паставілі, таксама капітана, Юрыя Горава, карэннага русака са старой маскоўскай фаміліі.*

*Гораў быў паранены ў левую руку ў сутычцы з атрадам паўстанцаў пад Ракавам і адасланы «ў тыл на лячэнне і адпачынак».*

*Тылу не было. У гэты трывожны жнівень 1863 года вайна была паўсюль. «Белыя» спрачаліся з «чырвонымі», беларусы абураліся шавінізмам «белага жонду». Успыхвалі, затухалі і зноў выбухалі ачагі абурэння палітыкай цара.*

*Пераспелае жыта плакала зярнятамі, а ў жыце стаялі шыбеніцы. І не ўстаў ніхто добры, любоўны, і не сказаў людзям, што нельга рэзаць адзін аднаго, што свет вялікі і на кожнага выстачыць ніў, што хлеб аднолькава смачны, на якой мове яго ні называй. Не мог сказаць.*

*Справа ішла больш чым пра хлеб. Справа ішла пра свабоду.(У.Караткевіч “Паром на бурнай рацэ”)*

1. Успомніце, якія члены сказа называюцца аднароднымі. Адшукайце ў прапанаваным урыўку сказы з аднароднымі членамі, вызначце іх сэнсава-стылістычную ролю:

*…I ён, не стаўшы мастаком, усё ж звязаў сваё жыццё з мастацтвам. Падросшы, вучыўся, чытаў, думаў, даследаваў сам і ў дваццаць пяць год абараніў дысертацыю на званне кандыдата мастацтвазнаўства. Бліжэй за ўсіх у гэтую пару яму стаў Іванаў з яго бескарыснай самаадданай душой, згарэўшай у шматгадовых пошуках вышэйшага сэнсу жыцця, з яго фанатычнай прыхільнасцю да мудрасці і праўды. Мастацтва здаўна і назаўжды зачаравала яго істоту, напоўніла дух неспатольнай прагай цудоўнага. Пасля дысертацыі ён шэраг год даследаваў італьянскае Адраджэнне, напісаў манаграфію пра Мікеланджэла. Бязмерная веліч захапляючага і высокага адкрывалася яму ў кожным з вялікіх дзеячаў мінулага, і ён шкадаваў вельмі, што так хутка ішоў час і так коратка жыццё чалавека. Ён не дужа цікавіўся палітыкай, тым неспакойным, шматтурботным жыццём, што бурліла, плыло, абганяла яго. Вучонага мала краналі планы і падзеі надзённасці – змалку ён адасобіўся ад усяго, што не складала чароўнай прывабы мастацтва. З гэтай, відаць, прычыны ён не разумеў і не дужа цікавіўся братам – інжынерам-канструктарам самалётаў. З юнацтва яшчэ яны ўзаемна аддаліліся, сустракаліся рэдка і па духу былі адзін аднаму чужыя. Апошні раз яны з’ехаліся гады два назад на пахаванне бацькі і тады ж пару дзён правялі разам. (В.Быкаў “Жураўліны крык”)*

Маючы перад сабой урывак літаратурнага тэксту, вучні могуць выконваць любыя заданні, прапанаваныя настаўнікам у залежнасці ад тэмы факультатыўнага занятку. Прапанаваная форма правядзення дае магчымасць праверыць не толькі сфарміраванасць моўных уменняў і навыкаў, ступень засваення тэарэтычнага матэрыялу, але і развівае камунікатыўна-маўленчыя ўменні і навыкі вучняў.

“Марскі бой”*–*гэта гульня, якая вельмі падобная да звычайнага марскога бою. Розніца толькі ў тым, што ў нашым выпадку патрэбна веданне вучэбнага матэрыялу. Вучні атрымліваюць аркушы паперы з полем 10х10 квадратаў, а таксама 10 пытанняў. Кожнае пытанне разлічана на 1 радок поля. Словы ў гэтым радку *–* варыянты адказаў на гэта пытанне. Вучань павінен замаляваць тыя квадраты, у якіх, на яго погляд, змешчаны правільныя адказы. Трэба ўлічваць, што ў пэўным радку правільных адказаў увогуле можа не быць. Такім чынам, калі па ўсяму полю вучань замалюе патрэбныя квадраты, атрымаецца поле з “караблямі”, як у сапраўдным марскім боі. Напрыклад, пытанне да першага радка поля:

1. Адзначце тыпы аднасастаўных сказаў:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| няпоўны | безаса-бовы | скла-даны | пэўна-асабовы | няпэўна-асабовы | аса-бовы | на-зыўны | развіты | двух-састаўны | абагу-льнена-асабовы |

У першым радку поля вучань павінен заштрыхаваць наступныя клетачкі:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| няпоўны | безаса-бовы | скла-даны | пэўна-асабовы | няпэўна-асабовы | аса-бовы | на-зыўны | развіты | двух-састаўны | абагу-льнена-асабовы |

Такім чынам складаюцца ўсе 10 пытанняў да 10 радкоў, якія затым расшыфроўвае вучань.

З задавальненнем заўсёды вучні прымаюцца за “Медыяазбуку”, калі на кожным слайдзе выяўлена літара і малюнак. Задача вучняў – расшыфраваць слайд. Слова-адказ пачынаецца з літары на слайдзе. Невялікай разнавіднасцю гэтай гульні, праўда, без візуальнага эфекту, з’яўляюцца “Пытанні з падказкай”, калі ў алфавітным парадку пасля літары-падказкі, на якую будзе пачынацца адказ, ідзе пытанне.

Зразумела, інтэлектуальных гульняў увогуле значна больш, чым прыведзена тут. Мной узгаданы толькі некаторыя, тыя, што знайшлі шырокую практычную рэалізацыю ў маёй педагагічнай дзейнасці. Гульні могуць быць індывідуальнымі, што важна для кантрольна-ацэначнай дзейнасці на ўроках, і групавымі, праводзіцца ў вуснай і пісьмовай форме, быць запатрабаванымі на ўроках і факультатывах.

Падчас такой дзейнасці вучань павышае сваю ўнутраную матывацыю, атрымлівае новыя веды, здабытыя ў працэсе ўзаемадзеяння. Такія веды будуць больш трывалымі, свядомымі, а гэта значыць, больш якаснымі.

**Спіс літаратуры**

1. **Акушэвіч, А.** Баланс паміж цікавасцю і інтэлектуальнай работай / А.Акушэвіч // Настаўн. Газ. – 2016. – 28 мая – с. 5.
2. **Ганичев, Ю.** Интеллектуальные игры: вопросы их классификации и разработки / Ю. Ганичев // Воспитание школьников. – 2002. – № 2. – С. 29–34.
3. **Забавский, П.** Об играх вообще и интеллектуальных в частности / П.Забавский, Н.Лёгенький. – Минск : МГДДиМ, 2008. – 46 с.
4. **Климович, Л.В.** Играем в «знатоков»: Организация и деятельность клубов интеллектуальных игр / Л. В. Климович. – Мн.: ЧУИП «Белорус. верасень», 2005. – 196 c.
5. **Куратова, Я. В.** Методика проведения интеллектуальных игр / Я.В.Куратова. – Брянск: ЦДиЮТиЭ, 2014. – 14 с.
6. **Никитин, Б.П.** Интеллектуальные игры / Б.П.Никитин. – М.: Лист, 2000. – 184 с.
7. **Орлова, Э.А.** Рекомендации по повышению уровня читательской компетентности в рамках Национальной программы поддержки и развития чтения / Э.А.Орлова. – М.: МЦБС, 2008. – 72 с.
8. **Сухомлинский, В.А.** Сто советов учителю / В.А.Сухомлинский.

 – Киев : Ряд.шк., 1981. – 254с. – (Пед.б-ка).

1. **Тихомирова, Л.Ф.** Развитие интеллектуальных способностей школьников: популярное пособие для родителей  и педагогов / Л.Ф.Тихомирова. – Ярославль: Академия развития, 1996. – 240с.
2. Феномен : «Что? Где? Когда?» / сост. А.Корин. – М. : Эксмо,2002. – 319с.
3. **Шчыгло, Г.** На інтэлектуальных арэлях / Г.Шчыгло // Настаўн. газ. – 2016. – 12 сак. – с. 15.
4. **Шведава-Юніцкая, В.В.** Развіццё чытацкай кампетэнтнасці вучняў шляхам выкарыстання прыёмаў інтэлектуальных гульняў на ўроках беларускай літаратуры ў X класе / В.В.Шведава-Юніцкая // Беларуская мова і літаратура. – 2017. – №8. – с. 7-13.